คำปฏิญาณ 22 ข้อของอามเพฑกร

คำปฏิญาณ 22 ข้อ (; ) หรือคำมั่นสัญญา 22 ข้อ คือคำปฏิญาณทางพุทธศาสนา 22 ข้อ ที่ ดร.ภีมราว รามชี อามเพฑกร ผู้ฟื้นฟูศาสนาพุทธในอินเดีย ได้มอบให้แก่ผู้ติดตามของเขา เมื่อเขาเข้ารับศาสนาพุทธ อามเพฑกรได้ให้คำปฏิญาณ 22 ข้อ และขอให้ผู้สนับสนุน 400,000 คนของเขาทำเช่นเดียวกัน หลังจากทำการอาราธนาพระรัตนตรัยแล้ว อามเพฑกรได้ให้ธรรมะทีกษาแก่ผู้ติดตาม พิธีนี้จัดขึ้นเมื่อวันที่ 14 ตุลาคม ค.ศ. 1956 ที่เมืองนาคปุระ โดยมีการให้คำปฏิญาณ 22 ข้อแก่ผู้เข้ารับศาสนาใหม่ทุกคนหลังจากได้เรียนรู้พระรัตนตรัยและเบญจศีล ในวันที่ 16 ตุลาคม ค.ศ. 1956 อามเพฑกรได้จัดพิธีเปลี่ยนศาสนาครั้งใหญ่ขึ้นอีกครั้งที่เมืองจันทรปุระ

ชาวพุทธนิกายนวยานเชื่อว่า คำปฏิญาณเหล่านี้เป็นแนวทางของการปฏิวัติทางสังคมที่กระตุ้นสัญชาตญาณของมนุษย์ คำปฏิญาณเหล่านี้แสดงให้เห็นถึงแง่มุมของการเคลื่อนไหวทางสังคมของศาสนาพุทธนิกายนวยาน และแสดงให้เห็นถึงความแตกต่างที่สำคัญจากนิกายศาสนาพุทธในยุคก่อน ๆ ในอินเดีย คำปฏิญาณเหล่านี้เป็นคำสาบานที่บุคคลหรือกลุ่มคนกล่าวเมื่อเปลี่ยนมานับถือพุทธศาสนา

 คำปฏิญาณ 

ต่อไปนี้คือคำปฏิญาณ 22 ข้อที่อามเพฑกรมอบให้แก่ผู้ติดตามของเขา:
 ข้าพเจ้าจะไม่นับถือพระพรหม พระวิษณุ และพระมเหศวรอีกต่อไป
 ข้าพเจ้าจะไม่นับถือพระรามและพระกฤษณะ ผู้ซึ่งเชื่อว่าเป็นอวตารของพระเจ้า และข้าพเจ้าจะไม่บูชาอีกต่อไป
 ข้าพเจ้าจะไม่นับถือพระนางเคารี พระคณปติ และเทพเจ้าฮินดูอื่น ๆ และข้าพเจ้าจะไม่บูชาอีกต่อไป
 ข้าพเจ้าจะไม่เชื่อในการอวตารของพระเจ้าอีกต่อไป
 ข้าพเจ้าจะไม่เชื่อว่าพระพุทธเจ้าเป็นอวตารของพระวิษณุ ข้าพเจ้าเชื่อว่านี่คือเรื่องบ้าบอและเป็นการชวนเชื่อที่เป็นเท็จ
 ข้าพเจ้าจะไม่ทำพิธีศราทธ (สารท) และข้าพเจ้าจะไม่ถวายข้าวปิณฑะอีกต่อไป
 ข้าพเจ้าจะไม่กระทำการใด ๆ ที่ขัดต่อหลักการและคำสอนของพระพุทธเจ้า
 ข้าพเจ้าจะไม่ให้พราหมณ์มาทำพิธีใด ๆ อีกต่อไป
 ข้าพเจ้าจะเชื่อมั่นในความเสมอภาคของมนุษย์
 ข้าพเจ้าจะพยายามสร้างความเสมอภาค
 ข้าพเจ้าจะปฏิบัติตามอริยมรรคมีองค์แปดของพระพุทธเจ้า
 ข้าพเจ้าจะปฏิบัติตามทศบารมีที่พระพุทธเจ้าทรงบัญญัติไว้
 ข้าพเจ้าจะมีความเมตตากรุณาต่อสรรพชีวิตทั้งปวง และจะปกป้องคุ้มครองพวกเขา
 ข้าพเจ้าจะไม่ลักขโมย
 ข้าพเจ้าจะไม่ทำผิดประเวณี
 ข้าพเจ้าจะไม่พูดโกหก
 ข้าพเจ้าจะไม่เสพของอันตรายอย่างสุรา ยาเสพติด และอื่น ๆ
 (คำปฏิญาณข้อ 13–17 นำมาจากเบญจศีล)
 ข้าพเจ้าจะพยายามปฏิบัติตามอริยมรรคมีองค์แปด และฝึกฝนความเมตตากรุณาในชีวิตประจำวัน
  ข้าพเจ้าขอละทิ้งศาสนาฮินดูซึ่งเป็นอันตรายต่อมนุษยชาติและขัดขวางความก้าวหน้าและการพัฒนาของมนุษยชาติ และขอหันมานับถือพุทธศาสนาแทน
 ข้าพเจ้าเชื่อมั่นอย่างยิ่งว่าพระธรรมของพระพุทธเจ้าเป็นศาสนาที่แท้จริงเพียงหนึ่งเดียว
 ข้าพเจ้าเชื่อว่าการหันมานับถือพุทธศาสนาทำให้ข้าพเจ้าได้เกิดใหม่
 ข้าพเจ้าขอประกาศและยืนยันอย่างจริงจังว่า ต่อจากนี้ไป ข้าพเจ้าจะดำเนินชีวิตตามหลักการและคำสอนของพระพุทธเจ้าและพระธรรมของพระองค์


ด้วยความสำคัญทางประวัติศาสตร์ของคำปฏิญาณทั้ง 22 ข้อนี้ อาร์. เอส. ควะอี ประธานคณะกรรมการอนุสรณ์สถาน ดร. บาบาสาเหบ อามเพฑกร ทีกษาภูมิ ในขณะนั้น และยังเป็นอดีตผู้ว่าการรัฐพิหารและรัฐเกรละ และสทานันท์ ฟุลเฉเล เลขานุการขององค์กร ได้สลักคำปฏิญาณทั้ง 22 ข้อนี้ลงบนหินอ่อนขนาดใหญ่ ณ ทีกษาภูมิ และตั้งเสาหินนี้ไว้ตรงจุดแรกที่มองเห็นได้จากเจดีย์ ที่วัดพุทธแห่งหนึ่งในเมืองวรธา ภายใต้การนำของ เอ็ม. แอล. กสาเร ก็ได้มีการสร้างเสาหินขนาดใหญ่ที่คล้ายคลึงกันขึ้นเช่นกัน

 อ้างอิง 

บรรณานุกรม



หมวดหมู่:ภีมราว รามชี อามเพฑกร
หมวดหมู่:หลักธรรมของศาสนาพุทธ
หมวดหมู่:ศาสนาพุทธกับสังคม
หมวดหมู่:ศาสนาพุทธในประเทศอินเดีย